DOI: 10.14457/tu.the.2019.292
title: แผนธุรกิจอินทรีย์เกษตรฟาร์มเซอร์วิส

description: การสำรวจพื้นที่ทางการเกษตรในปี 2559 พบว่าประเทศไทยมีพื้นที่ทำการเกษตรมากถึง 46.54% ของเนื้อที่ทั้งประเทศ หรือคิดเป็นพื้นที่รวม 149 ล้านไร่ เป็นที่ดินป่าไม้ 31.86% และที่ดินที่ไม่ได้ทำการเกษตรอีก 21.59% มีจำนวนคนไทยที่ประกอบอาชีพเกษตรกรรมสูงถึง 31.5% หรือคิดเป็น 6.8 ล้านครัวเรือน และมีการจ้างแรงงานในภาคเกษตรสูงถึง 30.9% ของกำลังแรงงานทั้งประเทศในส่วนของจังหวัดชุมพรมีเนื้อที่ทั้งหมด 3.7 ล้านไร่ แบ่งเป็นพื้นที่ทางการเกษตร 59.46% เนื้อที่ป่าไม้ 21.14% และพื้นที่ที่ไม่ได้ทำการเกษตรอีก 19.4% ซึ่งจะเห็นได้ว่าสัดส่วนพื้นที่ทำการเกษตรของจังหวัดชุมพรมีมากกว่าสัดส่วนพื้นที่ทำการเกษตรเฉลี่ยของประเทศถึง 2 เท่าจากแนวโน้มการปรับตัวเข้าสู่สภาพสังคมผู้สูงอายุของประเทศไทย ส่งผลให้ปัญหาการขาดแคลนแรงงานในภาคเกษตรกรรมทวีความรุนแรงมากขึ้น อีกทั้งกฏหมายควบคุมแรงงานต่างด้าวที่ทำให้เกิดอุปสรรคในการจ้างแรงงานต่างด้าวของเกษตรกร เมื่อสำรวจการให้บริการทำการเกษตรในพื้นที่จังหวัดชุมพรพบว่า ผู้ให้บริการยังไม่สามารถตอบสนองความพึงพอใจของเกษตรกรใน 2 ด้าน ได้แก่ ความรับผิดชอบในการให้บริการ และรูปแบบการให้บริการที่ครอบคลุมกิจกรรมทางการเกษตรทุกประเภทอินทรีย์เกษตรฟาร์มเซอร์วิสจึงก่อตั้งขึ้นโดยมีวิสัยทัศน์ ผลิตอาหารปลอดภัยให้ทุกคนมีคุณภาพชีวิตที่ดี We work for the healthy life. โดยเป็นผู้ให้บริการดำเนินกิจกรรมทางการเกษตรอย่างครบวงจร ตั้งแต่ปลูกจนถึงการจำหน่ายผลผลิต มีความรับผิดชอบในการให้บริการที่มีคุณภาพกลุ่มลูกค้าหลักของกิจการคือ เกษตรกรรุ่นใหญ่สูงอายุที่ทำการเกษตรมาจนมีความชำนาญ แต่ด้วยอายุที่สูงขึ้นจึงมองหาผู้รับจ้างดำเนินกิจกรรมทางการเกษตรในพื้นที่สวนของตนเองกลุ่มลูกค้ารองของกิจการคือ เกษตรกรรุ่นใหม่อายุน้อยแต่ต้องเข้ามารับหน้าที่ดูแลสวนที่ดำเนินกิจการมาตั้งแต่รุ่นก่อน เนื่องจากมีงานประจำทำในพื้นที่อื่นจึงไม่สะดวกในการทำการเกษตรในพื้นที่ จึงมองหาผู้รับจ้างดูแลพื้นที่ทางการเกษตรของตนเองการวิจัยตลาดพบประเด็นที่น่าสนใจคือ แรงงานรับจ้างในพื้นที่ที่มีฝีมือหาได้ยาก รูปแบบการรับจ้างที่ไม่ครบวงจร และกลุ่มลูกค้าหลักเชื่อมั่นในตัว Influencerกิจการตั้งเป้าหมายทางการตลาดในระยะสั้น เน้นการสร้าง brand awareness ให้กับกลุ่มเป้าหมายหลัก โดยเน้นทำตลาดกับกลุ่มผู้นำความคิดในชุมชนแบบ offline ส่วนเป้าหมายในระยะยาวเน้นขยายพื้นที่ให้บริการ และสร้างผลตอบแทนจากการดำเนินกิจการจุดแข็งที่แตกต่างจากผู้ให้บริการอื่นๆในพื้นที่คือความรับผิดชอบในการให้บริการลูกค้า ดำเนินการภายใต้หลักวิชาการเพื่อให้เกษตรกรได้รับผลผลิตที่สูงด้วยต้นทุนที่เหมาะสม การบริการมีความหลากหลายและครอบคลุมในรูปแบบของ one stop service บริษัทมีการสร้างความได้เปรียบในการแข่งขันด้วยการควบคุมต้นทุนให้ต่ำโดยการขยายพื้นที่ให้บริการและขยายสาขาจนกระทั่งเกิดความคุ้มค่าในการใช้เครื่องจักรทางการเกษตรขนาดใหญ่ โครงสร้างองค์กรประกอบด้วย 5 แผนก มีพนักงานทั้งสิ้น 32 คน แบ่งเป็นพนักงานกลุ่มปฏิบัติการ 25 คน และพนักงานกลุ่มสนับสนุน 7 คน ในระยะแรกที่เริ่มก่อตั้งกิจการจะใช้วิธีสรรหาพนักงานจากภายนอก ส่วนการขยายกิจการจะใช้วิธีคัดเลือกจากพนักงานภายในองค์กรการพัฒนาบุคลากรผ่านการอบรมทั้งในรูปแบบ course work simulation และ on the job training มีการประเมินผลจากหัวหน้างานก่อนออกปฏิบัติงานจริงบริษัทใช้เงินลงทุนเริ่มต้นจำนวน 2 ล้านบาทมาจากการระดมทุนทั้งหมด โดยเงินลงทุน 60% จะใช้ไปกับการก่อสร้างอาคาร จัดซื้อเครื่องมือและอุปกรณ์ ส่วนที่เหลือใช้เป็นค่าจ้างพนักงานและเงินทุนหมุนเวียน ผลประกอบการในปีแรกมีผลขาดทุน 25% เนื่องมาจากฐานลูกค้าของกิจการยังมีขนาดเล็ก กิจการเริ่มมีกำไรในปีที่ 2 จากฐานลูกค้าที่มากขึ้น และมีกำไรสะสมเป็นบวกในปีที่ 4การประเมินผลตอบแทนของกิจการในระยะเวลา 5 ปีพบว่า Net present value (NPV) ของเงินลงทุนมีค่า 4,109,634 บาท Internal rate of return (IRR) มีค่า 55% และกิจการมีระยะเวลาคืนทุน 3 ปี 5 เดือน บริษัทมีการประเมินและเตรียมความพร้อมรับความเสี่ยงไว้ 3 รูปแบบ คือ กรณีรัฐบาลมีนโยบายกีดกันแรงงานต่างด้าว การตลาดสร้างยอดขายได้ต่ำกว่าเป้าหมาย และธุรกิจขาดสภาพคล่องทางการเงิน